《疟疾寄示圣俞》
宋代·唐庚

体中初微温，末势如汤镬。忽然毛发起，冷撼如振铎。

良久交战罢，顶背如释缚。尚觉头涔涔，眉额如镵凿。

空日一寒暑，有准如契约。伏枕两晦朔，枵然如空橐。

平生十围腹，病起如饥鹤。衰发本无几，脱去如秋箨。

到今仅能步，出没如尺蠖。旧闻五岭法，有此万户疟。

而我自侨寓，了不蒙阔略。况子又持养，何至亦例着。

此身自空虚，客疾安所托。请作如是观，无病亦无药。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。